На основу члана 123. тачка 3. Устава Републике Србије и члана 42. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон), а у вези са чланом 8. Закона о буџету Републике Србије за 2021. годину („Службени гласник РС”, број 149/20),

Влада доноси

УРЕДБУ

О ИЗМЕНАМА УРЕДБЕ О УТВРЂИВАЊУ ПРОГРАМА РАСПОРЕДА И КОРИШЋЕЊА СУБВЕНЦИЈА ЗА ПОДРШКУ РАДУ УГОСТИТЕЉСКЕ И ТУРИСТИЧКЕ ПРИВРЕДЕ ЗБОГ ПОТЕШКОЋА У ПОСЛОВАЊУ ПРОУЗРОКОВАНИХ ЕПИДЕМИЈОМ БОЛЕСТИ COVID-19 ИЗАЗВАНЕ ВИРУСОМ SARS-CОV-2

Члан 1.

У Уредби о утврђивању Програма распореда и коришћења субвенција за подршку раду угоститељске и туристичке привреде због потешкоћа у пословању проузрокованих епидемијом болести COVID-19 изазване вирусом SARS-CоV-2 („Службени гласник РСˮ, број 11/21), у Програму распореда и коришћења субвенција за подршку раду угоститељске и туристичке привреде због потешкоћа у пословању проузрокованих епидемијом болести COVID-19 изазване вирусом SARS-CоV-2, у глави III. НАЧИН КОРИШЋЕЊА СРЕДСТАВА, ст. 4 и 5. мењају се и гласе:

„Министарство ће извршити пренос средстава на посебан наменски рачун за подршку у раду угоститељске и туристичке привреде отворен код Министарства финансија – Управе за трезор, са ког рачуна ће се извршити пренос средстава корисницима субвенције, на посебне наменске динарске рачуне већ отворене код Министарства финансија – Управе за трезор. Корисницима субвенција који немају отворен посебни наменски динарски рачун, Министарство финансија – Управа за трезор ће, на њихов захтев, отворити посебни наменски динарски рачун за наведену намену.

Након отварања посебних наменских динарских рачуна, Управа за трезор доставиће Министарству Списак привредних субјеката из одељка 2. Услови за доделу бесповратних средстава, став 2. ове главе Програма, допуњен бројевима тих рачуна.”

У одељку 3. Исплата бесповратних средстава, у ставу 3. речи: „закључно са 30. септембром 2021. године” замењују се речима: „до истека периода од три месеца након исплаћене помоћи”.

Члан 2.

Ова уредба ступа на снагу наредног дана од дана објављивања у „Службеном гласнику Републике Србије”.

05 Број: 110-1984/2021

У Београду, 11. марта 2021. године

В Л А Д А

ПРЕДСЕДНИК

Ана Брнабић, с.р.